En 32-årig mand er fængslet foreløbig frem til tirsdag, efter han natten til søndag ifølge politiets oplysninger har stukket en af sine arbejdskolleger flere gange med kniv og smadret en flaske mod en anden kollega ombord på skibet National Geographic Explorer.

Manden nægter sig skydig i sigtelserne efter voldsparagraffen 245, der handler om såkaldt kvalificeret vold. De tre mænd er alle besætningsmedlemmer ombord på skibet National Geographic Explorer, som igennem flere måneder ligget ud for Frederikshavn i venteposition på grund af coronakrisen. Natten til søndag er noget gået galt ombord, efter der ifølge politiets oplysninger har været uro på skibet. Nordjyllands Politi bliver tilkaldt til havnen i Frederikshavn, hvor skibet er sejlet ind på grund af, at der er to tilskadekomne ombord. Det sker ved to-tiden natten til søndag. - Vi anholder en gerningsmand og sigter ham for kvalificeret vold, fortæller Peter Skovbak fra Nordjyllands Politi. Manden er 32 år og fra Filippinerne, ligesom de to tilskadekomne. De to tilskadekomne er ifølge politiets oplysninger uden for livsfare og er kørt på sygehus.